**Vedlegg D: Eksempler på krav for selskap på «Utviklende nivå»**

**Kvalifikasjonsfasen**

HMS-krav i kvalifikasjonsfasen skal uttrykke minimumskrav knyttet til leverandørens HMS-kvalifikasjoner for deltagelse i konkurransen, og bør være relativt enkle for leverandøren å forholde seg til.

Følgende er eksempel på tekst som kan legges inn i forespørselsdokumentet for kvalifisering av tilbydere, sammen med tips til hvordan de ulike kravene bør evalueres:

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Leverandøren skal ha et HMS-styringssystem som er verifisert gjennom en systemrevisjon fra oppdragsgiver eller en tredjepart som f.eks. Achilles, leverandør av ISO-sertifikat eller tilsvarende. | Dokumentasjon på gjennomført systemrevisjon fra oppdragsgiver, kvalifikasjonsordning eller ISO-leverandør. Dokumentasjonen må være fra de siste 24 måneder.  Om man bruker Achilles som kvalifikasjonsordning kan man se hvilke leverandører som har fått gjennomført revisjoner i systemet, og evt. etterspørre tilsvarende dokumentasjon fra andre gjennom spørsmål i systemet til leverandørene som er relevante. | Manglende dokumentasjon medfører avvisning, leverandøren blir ikke kvalifisert. |

I visse kvalifikasjonsordninger kan både oppdragsgiver og leverandør be om at det gjennomføres revisjoner, og for de selskaper hvor revisjoner er gjennomført vil revisjonsrapporten være tilgjengelig for alle som kjøper inn gjennom det systemet. Et eksempel på en slik ordning som har eget nettverk for kraftbransjen er Achilles.

**Anskaffelsens kravspesifikasjon**

Kravspesifikasjonen skal inneholde de krav som stilles til egenskapene ved varene/tjenestene som anskaffes. Kravene kan formuleres som skal-krav og bør-krav avhengig av hvorvidt kravene er å anse som absolutte eller ikke. Kravene må knytte seg til det konkrete som anskaffes, og ikke generelt til leverandøren som sådan.

På utviklende nivå forventes det mer av leverandørene enn på proaktivt nivå, og innkjøper må kunne kreve å se mer bevis på et levende HMS-system.

Følgende er eksempel på tekst som kan legges inn i anskaffelsens kravspesifikasjon, sammen med tips til hvordan de ulike kravene bør evalueres:

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips**  **(for internt bruk)** |
| Leverandøren skal ikke ha utestående avvik som er relevante for leveransen 6 måneder etter systemrevisjonene som er gjennomført (ref. kvalifikasjonskrav). | Det anbefales at man ikke behøver å legge ved dokumentasjon på dette i tilbudet. | Kravet er angitt som et skal-krav og leverandører som ikke oppfyller kravet skal avvises. |
| Om man bruker Achilles:  Leverandøren skal ha en score på minimum X% i kategorien(e) Y i revisjon fra Achilles.  Prosenten refererer til Achilles sitt poengsystem i deres revisjoner. Kategorien(e) det stilles krav til må være relevante for leveransen. | Revisjonsrapport fra Achilles-revisjon | Kravet er angitt som et skal-krav og leverandører som ikke oppfyller kravet skal avvises. |
| Leverandøren skal gjøre interne revisjoner og granskninger av sine oppdrag. | Eksempel på rapport fra en intern revisjon av et prosjekt, en prosjekt­granskningsrapport eller lignende. | Kravet er angitt som et skal-krav og leverandører som ikke oppfyller kravet skal avvises. |
| Leverandøren skal ha system for kompetanse­utvikling innen HMS for roller relevante for oppdraget. | Eksempel på kurs, internopplæring, eller annen form for kompetanseutvikling, og hvem som deltar på dette. | Kravet er angitt som et skal-krav og leverandører som ikke oppfyller kravet skal avvises. |

Kravene på «proaktivt» nivå kan også brukes på dette nivået, om man ønsker flere krav i kravspesifikasjonen.

**Tildelingskriterier**

Tildelingskriterier er konkurransekriteriene som oppdragsgiver skal vurdere tilbudene etter. For at oppdragsgiver skal kunne evaluere tilbudene på HMS-relaterte forhold og la graden av kvalitet på dette ha betydning for valget av tilbud, må oppdragsgiver inkludere kriterier til HMS i konkurransens tildelingskriterier.

På utviklende nivå forventes det at oppdragsgiver har svært god kompetanse til å kunne evaluere HMS-dokumentasjonen fra leverandørene.

Følgende er eksempel på tekst som kan legges inn i tildelingskriteriene, sammen med tips til hvordan de ulike kravene bør evalueres: Husk at kravene må være relatert til leveransen.

|  |  |  |  |
| --- | --- | --- | --- |
| **Krav** | **Krav til dokumentasjon** |  | **Evalueringstips (for internt bruk)** |
| **Case-oppgave SJA:**  Det er ønskelig at leverandøren viser hvordan man gjennomfører en sikker jobb-analyse for en aktivitet som er relevant for oppdraget (f.eks. «graving av grøft», «bytte av lysarmatur», «klatring i stolpe», e.l.). Leverandøren skal beskrive hvordan prosessen for en SJA gjøres, hvem som er involvert, hvordan man gjennomfører det i praksis, hvordan det dokumenteres, hvordan informasjon deles og med hvem osv. | Beskrivelse av prosessen samt eksempel på hvordan en SJA dokumenteres. Om det henvises til prosedyrer, beskrivelser av arbeidsflyt etc. skal disse legges ved. | Følgende er elementer man bør se etter i besvarelsen:   * At det finnes en innarbeidet prosess hos leverandøren * At de som skal gjøre analysen har tilstrekkelig kompetanse * At man tar hensyn til lokale risikoforhold – ikke bare «copy-paste» * At resultatene fører til konkrete tiltak for å kontrollere risikoen. * At det er sporbarhet i prosessen * At resultatene kommuniseres med alle involverte   På bakgrunn av vurderingen av elementene over kan man gjøre en rangering av leverandørene. |
| **Krav** | **Krav til dokumentasjon** | **Evalueringstips (for internt bruk)** |
| Det er ønskelig at leverandøren har gode arbeidsinstruksjoner som skal hjelpe operatørene til å jobbe sikkert. Arbeidsinstruksjonene må være tilgjengelige for det relevante personellet og må være tilpasset den jobben som skal gjøres. | Legg ved eksempler på arbeidsinstruksjoner som skal dekke et eller flere arbeidsmoment som skal gjøres i oppdraget. Beskriv hvordan arbeids­instruksjoner gjøres tilgjengelig for ansatte og underleverandører.  [Om man har gjort case oppgave for et eller flere arbeidsmoment bør man legge ved arbeids­instruksjoner for de samme arbeidsmomentene] | Følgende er elementer man bør se etter i besvarelsen:   * Dekker arbeids­instruksjonene de risiko­forhold som finnes i jobben? * Legger instruksjonene til rette for tilpasning til lokale forhold? * Er instruksjonen enkel å følge og skrevet for den som skal bruke den? * Finnes det en form for sjekkliste? * Er det et bra system for å gjøre arbeidsinstruksjoner tilgjengelige for alle?   Man bør også se om det finnes spor av «forbedringskultur», ifm. arbeidsinstruksjonene. Dato for utgivelse kan gi en pekepinn, og om det finnes flere revisjoner.  På bakgrunn av vurderingen av elementene over kan man gjøre en rangering av leverandørene. |
| Det er ønskelig at leverandøren har et godt system for innrapportering og oppfølging av forbedringsforslag. | Eksempel på rapport om forbedringsforslag og hvordan denne er fulgt opp. Kan være en utskrift av en rapport fra rapporterings­systemet, og evt. aktivitets­liste, møtereferat eller annet som viser hva man har gjort med saken. | Rapporten om forbedringsforslaget bør inneholde elementer som:   * Beskrivelse av hva som er foreslått * Vurdering av forbedringsforslaget * Beskrivelse av hva som gjøres videre med forslaget og evt. tiltak som iverksettes   Oppfølgingen av forslaget må vise hvordan organisasjonen tar beslutninger og hvordan disse kommuniseres. Oppfølgingen må også vise hvordan det kommuniseres tilbake til forslagsstilleren.  På bakgrunn av vurderingen av elementene over kan man gjøre en rangering av leverandørene. |

Krav/elementer fra proaktive selskaper kan også være aktuelle på dette nivået, så sant de har relevans for oppdraget.

I evalueringen er det viktig at man gjør en rangering av leverandørene ut fra hvert enkelt tildelingskriterium. Det rangeringssystem man bruker må henge sammen med hvordan man evaluerer andre elementer (økonomi, kvalitet, miljø, etc.). Det anbefales at man forsøker å bruke skalaen godt når det rent faktisk er en forskjell i kvalitet på det som er levert inn av dokumentasjon.

**Kontraktsforpliktelser**

Oppdragsgiver plikter å fastsette hvilke kontraktsvilkår som skal gjelde for anskaffelsen. Kontraktsvilkårene skal fordele risiko og angi partenes ansvar og forpliktelser i avtaleperioden.

Eksempler på krav som kan stilles i kontrakten:

* Leverandøren skal til enhver tid oppfylle de gjeldende lover og regler gjeldende HMS, inkl. forskrift om internkontroll.
* Leverandøren må sørge for at krav om at overholdelse av forskriftsfestede HMS-regler videreføres til leverandørens underleverandører og andre støttende virksomheter som deltar i leveransen
* Leverandøren og det personellet som er tilbudt skal ha de nødvendige sertifikater og tillatelser for å kunne gjennomføre oppdraget slik det er beskrevet i tilbudet.
* Leverandør skal følge de til enhver tid gjeldende sikkerhetsreglene på arbeidsplassene.
* Leverandøren skal rapportere til oppdragsgiver alle uhell og uønskede hendelser, samt forhold som kan medføre skade på person, eiendom og miljø som inntreffer i forbindelse med gjennomføringen av oppdraget.
* Leverandører plikter å medvirke til eventuelle revisjoner og inspeksjoner av leverandørens HMS-styring.
* Oppdragsgiver skal ha adgang til gjennomføring av vernerunder, inspeksjoner, besiktigelser og andre former for ettersyn av HMS-arbeidet hos leverandøren, inklusive eventuelle granskninger etter ulykker eller uønskede hendelser. Tilsvarende må leverandør kunne gjøre det samme hos sine underleverandører.
* Leverandøren plikter å levere en månedsrapport for HMS gjennom hele kontraktsperioden.
* Leverandøren skal systematisk følge opp sine underleverandører mht. HMS.
* Det vil gjennomføres jevnlige møter angående HMS i prosjektet, og det forventes at leverandør deltar aktivt i disse møtene.
* Leverandøren skal ha et system for innrapportering og oppfølging av forbedringsforslag i organisasjonen.

Merk at foruten det siste, så er dette de samme punktene som under proaktivt nivå.

*Det er også viktig at alle absoluttkrav som er stilt i kvalifikasjonsfasen, kravspesifikasjonen og tildelingskriteriene er beskrevet i kontrakten.*

Følgende er eksempel på tekst som kan legges inn i kontrakten for å beskrive mulige sanksjoner ved kontraktsbrudd (samme som for proaktive selskap):

* Stopp i prosjektet inntil forholdet er bragt i orden. Kan f.eks. være aktuelt om det mangler nødvendige sertifikater, tillatelser e.l. for det arbeidet som skal gjøres.
* Bortvisning av personell fra arbeidsplassen. Kan f.eks. være aktuelt om personell ikke følger gjeldende regler på arbeidsplassen, ref. f.eks. riktig bruk av verneutstyr, respekt for avsperringer, m.m.
* Ta fra personer adgangstillatelse eller sikkerhetskort. Kan være aktuelt ved alvorlige brudd på sikkerhetsregler eller i påvente av at en granskning gjennomføres, m.m..
* Utbytting av personell i oppdraget. Kan f.eks. være aktuelt ved gjentagende brudd på regler på arbeidsplassen.
* Bøter eller dagbøter. Kan f.eks. være aktuelt om nødvendig sikkerhetsdokumentasjon ikke er tatt frem/levert i henhold til tidsfrister/milepæler i oppdraget.
* Oppsigelse av kontrakt. Kan f.eks. være aktuelt ved gjentatte kontraktsbrudd og hvor leverandør ikke har bragt forholdene i orden.
* Anmeldelse til politi eller myndigheter. Vil være aktuelt om det avdekkes alvorlige brudd på lover og regler hos leverandøren.

**Oppfølging av kontrakt**

På utviklende nivå anbefales følgende metoder for oppfølging av HMS-krav i kontraktsperioden. Merk at det må finnes åpning i kontraktsteksten for det valg man gjør av oppfølgingsmetode(r).

* Det skal gjøres en oppfølging av kontraktskravene for HMS X måneder etter oppstart av prosjektet
* Oppdragsgiver kan ved ønske/behov gjennomføre revisjoner av prosjektet eller deler av prosjektet for å se hvordan kravene i kontrakten ivaretas.
* Det skal gjennomføres periodiske møter med fokus på HMS, som f.eks. månedlige møter, kvartalsvis oppfølging og årlig oppfølging. Fokus på møtene skal være mer på forebyggende aktiviteter enn rapportering.
* HMS skal være et tema i prosjektmøtene mellom oppdragsgiver og leverandør.
* Oppdragsgiver vil følge opp innrapporteringen av ulykker og uønskede hendelser og evt. iverksette en egen granskning ved behov.
* Månedsrapporteringen av HMS følges opp av oppdragsgiver, og utfyllende informasjon og evt. møter kan bli aktuelle ved manglende rapportering eller om man ser behov pga. innholdet i rapporteringen.
* Oppdragsgiver skal kunne gjennomføre besiktigelser, inspeksjoner, vernerunder og/eller eksterne tilsyn i hele kontraktsperioden. Slike aktiviteter kan både gjøres som del av prosjektplanen, men også på bakgrunn av spesielle situasjoner eller ved bekymringsmeldinger.  
  [Hva som evt. gjøres er avhengig av leveransen, varigheten, bedømt behov for oppfølging av leverandør, etc.]

Merk at dette er de samme former for oppfølging som også blir listet for proaktive selskaper. Forskjellen mellom hvordan et proaktivt og et utviklende selskap gjør oppfølging av leverandører handler mer om innholdet i aktivitetene enn hvilke aktiviteter som gjøres. Et utviklende selskap legger større vekt på hvordan få til forbedringer enn å påpeke feil som gjøres, de inviterer leverandøren til dialog om hvordan man kan gjøre ting smartere og mer effektivt, m.m.

Om oppfølgingen viser brudd på kontraktsbetingelser kan oppdragsgiver benytte seg av de sanksjonsmuligheter som er lagt inn i kontrakten, se kapittel for Kontraktsvilkår.